b'\n_START_ARTICLE_\nFormula\n_START_PARAGRAPH_\nF\xc3\xb3rmula je kratek simboli\xc4\x8den zapis, ki se uporablja v matematiki, naravoslovju in tehniki ter kemiji za opis odnosov med koli\xc4\x8dinami._NEWLINE_Matemati\xc4\x8dna formula je v splo\xc5\xa1nem izjavna forma (po navadi kar ena\xc4\x8dba), ki pove, kako izra\xc4\x8dunati neko koli\xc4\x8dino na podlagi danih podatkov. Taka formula se imenuje tudi obrazec._NEWLINE_Zgled: formula (obrazec) za plo\xc5\xa1\xc4\x8dino pravokotnika je p\xc2\xa0=\xc2\xa0ab. \xc4\x8ce poznamo dol\xc5\xbeini stranic (a in b), lahko izra\xc4\x8dunamo plo\xc5\xa1\xc4\x8dino (p)._NEWLINE_Izraz formula se je uveljavil, ko so matematiki za\xc4\x8deli podajati navodila za ra\xc4\x8dunanje v obliki ena\xc4\x8dbe (v tako imenovani\xc2\xa0\xc2\xbbformalni obliki\xc2\xab). Pred tem so bila navodila za ra\xc4\x8dunanje podana opisno - z besedami (npr.: Plo\xc5\xa1\xc4\x8dino pravokotnika dobi\xc5\xa1, \xc4\x8de zmno\xc5\xbei\xc5\xa1 njegovo dol\xc5\xbeino in \xc5\xa1irino.).'